钦定古今图书集成/理学汇编/文学典/第023卷 > 应贞
## 钦定古今图书集成/理学汇编/文学典/第023卷 > 应贞

按《晋书文苑传》，“贞字吉甫，汝南南顿人，魏侍中璩之
子也。自汉至魏，世以文章显，轩冕相袭，为郡盛族。贞
善谈论，以才学称。夏侯元有盛名，贞诣元，元甚重之，
举高第，频历显位。武帝为抚军大将军，以为参军。及
践阼，迁给事中。帝于华林园宴射，贞赋诗最美。其辞
曰：‘悠悠太上，人之厥初。皇极肇建，彝伦攸敷。五德更’”
运，应录受符。陶唐既谢，天历在虞。于时上帝，乃顾惟
眷。光我晋祚，应期纳禅。位以龙飞，文以豹变。元泽旁
流，仁风潜扇。区内宅心，方隅回面。天垂其象，地耀其
文。凤鸣朝阳，龙翔景云。嘉禾重颖，蓂荚载芬。率土咸
宁，人胥悦欣。恢恢皇度，穆穆圣容。“言思其允，貌思其
恭。在视斯明，在听斯聪。登庸以德，明”试以功。其恭惟
何？昧旦丕显。无义不经，无理不践。行舍其华，言去其
辩。游心至虚，同规易简。六府孔修，九有来践。泽罔不
被，化莫不加。声教南暨，西渐流沙。幽人肆险，远国忘
遐。越常重译，充牣皇家。峨峨列辟，赫赫武臣。内和五
品，外咸四宾。顺时贡职，入觐天人。备言锡命，羽盖朱
轮。贻宴好会，不常厥“数，神心所授，不言而喻。于时肆
射，弓矢斯具，发彼互的，有酒斯饫。文武之道，厥猷未
坠。在昔先王，射御兹器，示武惧荒，过则有失。凡厥群
后，无懈于位。”初置太子中庶子官，贞与护军长史孔
恂俱为之。后迁散骑常侍，以儒学与太尉荀𫖮撰定
新礼，未施行。泰始五年卒。《文集》行于世。弟纯。纯子绍，
永嘉中至黄门郎，为东海王越所害。纯弟秀，秀子詹，
自有传。